钦定古今图书集成/明伦汇编/官常典/第800卷 > 徐栻〈从子待聘〉
## 钦定古今图书集成/明伦汇编/官常典/第800卷 > 徐栻〈从子待聘〉

按《明外史》本传：“栻字世寅，常熟人。嘉靖二十六年进
士。除宜春知县。以严嵩家人恣横约束之，嵩不悦。然
政廉明，无以难考核。最擢南京御史，上兵计七事，语
侵赵文华，嵩益怒。会京察，大学士李本掌吏部事，承
嵩指，谪栻浙江布政司都事。历迁山东右布政使。隆
庆五年，擢右副都御史，巡抚江西。万历初，上言请临”、
德二仓必满二百万石，方得改折。从之。进南京工部
侍郎。时黄河屡决，栻请开胶、莱河。大学士张居正主
之，即命栻兼右佥都御史，会山东抚按计处开濬事
宜。俄命罢役，召栻还。改兵部侍郎，巡抚浙江。奏筑海
盐塘，又濬澉浦至秦驻山河道以通运。六年春，入为
刑部左侍郎。寻进南京工部尚书。自以居正同年交
欢，寓书请召还言事者，居正意不怿。给事中姚学闵、
南京御史张友舜上疏论之，罢归。从子待聘，字廷珍，
万历中进士。仕至陕西按察司使。以不竟王之采赃，
忤巡抚都御史乔应甲，为时论所称。